Réunion

Dit artikel is gesjreve (of begós) in 't Mofers. Laes hie wie v'r mit de versjillende saorte Limburgs ómgaon. Réunion (Frans: La Réunion) is 'n eilandj in Afrika t'n oeaste van Madagaskar en t'n wèste van Mauritius. 't Is e Frans euverzieëdepartement. 'n Aaj benaming die in 1848 woort aafgesjaf woor Île Bourbon. Réunion woort in 1513 dore Portugezen óntdèk en waas doe nag ónbewóndj. De hujige gemingdje bevölking is vanaaf de zeuvetieëndjen ieëf óntstange wie 't eilandj door Franse, Afrikane, Chineze, Maleisiërs en Indiërs woort bevolk. Toete äöpening van 't Suezkanaal waas 't 'n wichtige halte oppe waeg nao Oeas-Indië. Allewiel us 't eilandj e modern en waalvarendj eilandj mit 'n inwoeanersaantaal op 829.903 (2010). Dees waalvaort dank Réunion veural aan 't toerisme, aangezeen 't 'n geleefdje locatie is ónger bergbeklummers en netuurleefhöbbers. Groeate trèkpleisters zeen de völkaan Piton de la Fournaise en 't strandj van Boucan-Canot. Ómdet Réunion e Frans departement is maak 't deil oet vanne Europese Unie. Door zien ligking waas 't de ieëste plaats oppe welt wo op 1 jannewarie 2002 de euro woort ingeveurdj; det waas ein of twieë oer ieëder es Europa zelf. 't Guuef twieë lóchhaves op Réunion: Réunion Roland Garros, bie Saint-Denis ane naordziej, de wichtigste, en Saint-Pierre Pierrefonds, 'n kleinder ane zuudkantj. Spraoke Op Réunion waere, op inkel wichtige immigrantespraoke nao, slechs drie spraoke gekaldj. Wiedoet de euverhieërsjendjste spraok is 't Réunions Creools, e creool det van 't Frans is aafgeleidj. Wiejer waeren in minder maote Tamil, Hakka, Kantonees, Standerdmandarien en Frans gekaldj. Ouchal is 't Frans de officieel spraok, oppe immigrantjespraoke nao is 't de klènste spraok van 't eilandj. Demografie E kwart vanne bevölking is van Europese aafkóms; de Indieërs vörme bao e kwart vanne bevölking, de Chineze vörme mit 'n aantaal van 25.000 luuj zoeaget drie procent vanne bevölking. E deil vanne bevölking is van gemindje Afrikaans-Malagassische aafkóms. Geografie Stattestieke Hoeagste puntj: Piton des Neiges (3.069 m) Köslien: 207 km Oppervlakdje: 2.513 km² Landj: 2.502 km² Geïrrigeerdj: 60 km² Water: 8 km² Caldera's Cirque de Cilaos Cirque de Mafate Cirque de Salazie Völkane Piton de la Fournaise (2.631 m) Piton des Neiges (3.069 m) Bestuurlike indeiling Réunion is e Frans euverzieëdepartement (nómmer 974). De houfstad is Saint-Denis. 't Departement is óngerverdeildj in veer arrondissementee, 49 kantons en 24 gemèndje. De veer arrondissemente van Réunion zeen: Saint-Benoît Saint-Denis Saint-Paul Saint-Pierre Gebaoren op Réunion Roland Garros (1888-1918), 'ne Franse lóchvaartpioneer en kriegsheldj. Raymond Barre (1924-2007), 'ne Fransen econoom en politicus (premier van Frankriek van 1976 toet 1981). Michel Houellebecq (1958), 'ne Franse sjriever. Jackson Richardson (1969), 'nen handjbalspeler.